**Amintiri din clepsidră**

*Carmen Georgeta Popescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se consemnau abuzuri tot mai des,

fugeam să ne ascundem în alţii,

dădeam nedumeriți tot peste noi

și peste-aceleaşi pete obosite,

cu ochii-l întrebam pe înţelept

de ce întregul pare jumătate,

de ce din jumătăţi rămâne scrum,

zâmbea,

în casa doar de el știută

mai pâlpâia povestea lunii

și-a-mbrățișărilor rămase-n drum.

Ne-a spus:

nu sunteți destul de apoşi,

nu curgeți cu valul pornit să iubească,

n-am înţeles ce ne lipsea şi ne-am întors

la vechea lacrimă, urâtă,

călătorie uscată pe obraz.

Deasupra noastră ploaia aştepta

să ne umple voioasă paharul,

uimire să lase pentru când o vom bea

regăsită mireasă la izvor.

Ascuns după nori, îmbrăcat de paradă,

gata să ne curme căderea,

soarele stătea în picioare

ca o bună vestire.